Virallinen lehti nro C 354 , 19/11/1998 s. 0094



KIRJALLINEN KYSYMYS E-1369/98 komissiolle esittäjä(t): Hartmut Nassauer (PPE) (7. toukokuuta 1998) Aihe: Rahoitustuen myöntäminen Rafael-ohjelmasta 1997 Määrärahojen jako Rafael-ohjelmasta vuonna 1997 nostaa esiin seuraavat kysymykset: Millä menetelmällä Rafael-ohjelman määrärahat jaetaan? Kuka päättää siitä, onko jokin hanke tukikelpoinen? Millainen on Rafael-komitean kokoonpano? Millainen on riippumattomista kansainvälisistä asiantuntijoista koostuvan ryhmän kokoonpano? Millä perusteilla tämän ryhmän jäsenet valitaan? Millä perusteilla asiantuntijaryhmä tekee päätöksensä? Millä perusteella Rafael-komitea tekee päätöksensä? Minkä tunnusmerkkien perusteella tukikelpoiset hankkeet valitaan? Kuinka suuri on Rafael-ohjelman budjetti? Kuinka moni hakee rahoitusta tästä ohjelmasta? Kuinka monta hanketta saa lopulta rahoitustukea? Miten tuetut hankkeet jakautuvat maittain? Komission jäsenen Marcelino Orejan komission puolesta antama vastaus (17. kesäkuuta 1998) Rafael-ohjelman rahoitushakemukset on esitettävä vuosittaisessa ehdotuspyynnössä, joka julkaistaan Euroopan yhteisöjen virallisessa lehdessä ((EYVL C 219, 18.7.1997, EYVL C 97, 31.3.1998. )). Ohjelman valintaperusteet on määritelty kulttuuriperintöä koskevasta yhteisön toimintaohjelmasta (Rafael-ohjelma ((EYVL L 305, 8.11.1997. ))) 13. lokakuuta 1997 tehdyssä parlamentin ja neuvoston päätöksessä 2228/97/EY. Riippumaton asiantuntijaryhmä analysoi esitetyt hankkeet näiden valintaperusteiden pohjalta. Ryhmän lausunnon perusteella komissio laatii luettelon hankkeista, joille myönnetään yhteisön tukea. Tämän jälkeen luettelon vahvistaa Rafael-komitea edellä mainitun päätöksen 7 artiklan mukaisesti. Jäsenvaltiot ovat valinneet komiteaan jokaisesta jäsenvaltiosta kaksi edustajaa ja komitean puheenjohtajana toimii komission edustaja edellä mainitun päätöksen 7 artiklan 2 alakohdan mukaisesti. Vuonna 1997 asiantuntijaryhmä koostui 38 henkilöstä (35 jäsenvaltioista ja 3 ETA-maista), jotka oli jaettu ehdotuspyynnön eri toiminta-aloja vastaavaan viiteen alaryhmään. Komissio valitsee jäsenvaltioiden laatiman luettelon perusteella asiantuntijat heidän arvovaltansa ja toimivalta-alueensa mukaan. Ryhmä analysoi ja luokittelee hankkeet ehdotuspyynnössä esitettyjen valintaperusteiden pohjalta. Rafael-komitea esittää lausuntonsa komission laatimasta hankeluettelosta päätöksen 2228/97/EY 7 artiklan 3 alakohdan mukaisesti. Vuonna 1997 hankkeiden oli täytettävä seuraavat yleiset perusteet: niihin oli sisällyttävä eurooppalainen ulottuvuus, niiden oli lisättävä Euroopan yhteisen kulttuuriperinnön arvostusta, hankkeiden oli edistettävä kulttuuriperinnön arvostuksen ja saavutettavuuden parantamisessa monitieteellistä käsittelytapaa kehittämällä asiantuntijoiden aktiivista yhteistyötä, niiden oli helpotettava kulttuuriperintöön tutustumista sekä edistettävä kulttuuriperinnön tuntemusta ja arvostusta suuren yleisön parissa. Lisäksi ehdotuspyynnön jokaisella viidellä toiminta-alalla sovellettiin erityisiä valintaperusteita. Rafael-ohjelman kokonaisrahoitus on 30 miljoonaa ecua 1. tammikuuta 1997 - 31. joulukuuta 2000 väliselle ajalle; kyseistä määrää voidaan muuttaa ajanjakson puolivälissä. Vuoden 1998 talousarviosta ohjelmalle on myönnetty 10,6 miljoonaa ecua. Vuonna 1997 ehdotuspyynnössä esitettiin 841 asiakirjaa ja 92 hankkeelle myönnettiin yhteisön tukea. Koska ohjelman perusperiaate jokaisen hankkeen osalta on useiden jäsenvaltioiden välinen yhteistyö, hankkeita ei voida eritellä jäsenvaltioittain.